T-26 a fost folosit pe scară largă de către armatele Spaniei, Chinei și Turciei. În plus, exemplare capturate au fost folosite și de către armatele Finlandei, Germaniei naziste, României sau Ungariei. Deși era aproape depășit la începutul celui de-al Doilea Război Mondial, T-26 a fost cel mai însemnat tanc din timpul Războiului Civil Spaniol și a jucat un rol foarte important în timpul conflictelor de graniță dintre Japonia și Uniunea Sovietică, precum și în timpul Războiului de Iarnă. T-26 era cel mai numeros tanc din Armata Roșie la începutul Operațiunii Barbarossa (22 iunie 1941). Câteva încă mai erau în inventarul armatelor sovietice în luna august a anului 1945, în timpul Bătăliei pentru Manciuria.